
	Comisia pentru buget, finanţe şi bănci

	
	Bucureşti,        

Nr. 22/137/21.09.2012


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege  pentru modificarea art.287 din Legea nr.571/2003 privind Codul fiscal,  cu care comisia noastră a fost sesizată în fond cu adresa Biroului Permanent nr.PL.x 146 din  29 mai 2012.
	PREŞEDINTE,

Maria Eugenia Barna

	Comisia pentru buget, finanţe şi bănci
	
	Bucureşti,    

Nr. 22/137/21.09.2012


RAPORT 
asupra proiectului de Lege  pentru modificarea art.287 din Legea nr.571/2003 privind Codul fiscal
Cu adresa nr. Plx 146 din 29 mai 2012, Biroul Permanent conform art.95 din Regulamentul Camerei Deputaţilor, republicat, a sesizat, pentru examinare şi avizare în fond, Comisia pentru buget, finanţe şi bănci cu proiectul de Lege pentru modificarea art.287 din Legea nr.571/2003 privind Codul fiscal.
Prezentul proiect de lege are ca obiect de reglementare modificarea articolului 287 din Legea nr. 571/2003 privind Codul fiscal, cu modificările şi completările ulterioare, în sensul includerii în categoria taxelor şi impozitelor exceptate de la posibilitatea majorării anuale cu până la 20% şi a impozitului prevăzut la art. 258 alin.(6), aferent unui teren amplasat în extravilan.
La întocmirea raportului s-au avut în vedere avizele Consiliului legislativ, Comisiei juridice, de disciplină şi imunităţi şi Comisiei pentru administraţie publică, amenajarea teritoriului şi echilibru ecologic, Comisiei pentru politică economică, reformă şi privatizare.
Guvernul nu susţine adoptarea iniţiativei legislative.

Proiectul de Lege a fost adoptat de Senat în şedinţa din 21 mai 2012, în condiţiile articolului 75 alineatul (2) teza a III-a din Constituţia României.
Proiectul de Lege, potrivit art. 75 din Constituţia României, republicată şi a art. 92 din Regulamentul Camerei Deputaţilor, republicat, este de competenţa decizională a Camerei Deputaţilor .

În raport de obiectul şi conţinutul său, proiectul de Lege face parte din categoria legilor ordinare.
Raportul comisiei a fost adoptat cu votul majorităţii membrilor prezenţi la dezbatere. 

În urma dezbaterii, în şedinţa din data de 19.09.2012, comisia propune Plenului Camerei Deputaţilor respingerea proiectului de Lege pentru modificarea art.287 din Legea nr.571/2003 privind Codul fiscal deoarece măsura propusă determină influenţe financiare asupra bugetului general consolidat şi potrivit art. 15 alin. (1) din Legea finanţelor publice nr. 500/2002, cu modificările şi completările ulterioare, era necesar ca expunerea de motive să fie însoţită de fişa financiară în care să fie înscrise efectele financiare asupra bugetului general consolidat, precum şi mijloacele necesare pentru acoperirea minusului de venituri sau creşterii cheltuielilor.
	PREŞEDINTE,

Maria Eugenia Barna 

	SECRETAR,

Nicolae Bud


Întocmit,

Consilier parlamentar Ene Giorgiana

